Diari Oficial de la Generalitat Valenciana


Sumari del DOGV 3313, del 21-08-1998 (1998/6873)

ORDRE de 31 de juliol de 1998, de la Conselleria de Benestar Social, per la qual es regulen i convoquen ajudes d'equipament, reforma i construcció per a l'adequació als requisits de la LOGSE i del Reial Decret 1.004/1991, de centres l'objectiu dels quals siga la conciliació entre la vida laboral i la vida familiar en l'àmbit de la família i adopcions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3313

Data del DOGV
:   21-08-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/6873


Data del document
:   31-07-1998

Organisme emissor
:   Conselleria de Benestar Social

Tipus de document
:   Ordre

ORDRE de 31 de juliol de 1998, de la Conselleria de Benestar Social, per la qual es regulen i convoquen ajudes d'equipament, reforma i construcció per a l'adequació als requisits de la LOGSE i del Reial Decret 1.004/1991, de centres l'objectiu dels quals siga la conciliació entre la vida laboral i la vida familiar en l'àmbit de la família i adopcions. [1998/X6873]
  
La Llei 5/1991, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana, incorpora, entre les competències de l'administració de la Generalitat Valenciana, mitjançant la Conselleria competent en matèria de serveis socials, la d'establir les prioritats tant en la programació de les actuacions com en les inversions que s'han de realitzar en els equipaments, i també donar suport econòmic, en la mesura de les seues possibilitats pressupostàries, a les entitats locals que sol·liciten col·laborar en la prestació de serveis socials.
  
El Reial Decret 1.004/1991, de 14 de juny, estableix els requisits mínims que han de reunir els centres que impartisquen ensenyaments de règim general no universitaris per tal d'adequar-se a la Llei Orgànica d'Ordenació General del Sistema Educatiu -LOGSE- (BOE núm. 152, de 26 de juny de 1991). Entre aquests centres es troben els d'educació infantil per als quals s'estableix un termini màxim d'adequació. Aquest termini va ser ampliat pel Reial Decret 173/1998, de 15 de febrer (BOE 41, de 17 de febrer de 1998).
  
D'altra banda, la Generalitat Valenciana subscriu, mitjançant la Conselleria de Benestar Social, convenis de durada anual amb el Ministeri de Treball i Afers Socials, a fi de subvenir al manteniment de centres la titularitat dels quals pertanya a entitats locals i l'objectiu siga conciliar la vida familiar i laboral per mitjà de l'atenció a població infantil de 0 a 3 anys. El citat conveni estableix, com un dels seus principis bàsics, l'adequació de centres existents als requisits exigits per la LOGSE.
  
A fi d'afavorir aquesta adequació, la Generalitat Valenciana ha previst, per a l'exercici 1998, la creació d'una línia pressupostària amb la finalitat de subvencionar les despeses en equipament i inversions que es realitzen amb aquest objectiu i adreçats a centres la titularitat dels quals corresponga a les entitats locals.
  
D'acord amb les consideracions anteriors, és objectiu fonamental d'aquesta convocatòria col·laborar financerament en l'adequació a la normativa prevista en la LOGSE i el Reial Decret 1.004/1991, mitjançant la dotació dels equipaments i de les instal·lacions de centres l'objectiu dels quals siga la conciliació entre la vida laboral i la vida familiar i, per tant incrementar la qualitat de les prestacions de serveis socials en l'àmbit de la família i adopcions, al grau d'infrastructures necessàries.
  
Per tot això, i fent ús de les facultats que em confereix el Decret 37/1997, de 26 de febrer, del Govern Valencià pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Títol I
  
Ajudes i subvencions
  
Article 1. Àmbit i objecte
  
Es convoquen ajudes en l'exercici 1998 per a la realització de projectes i despeses la finalitat dels quals siga l'equipament, la reforma i la construcció de centres de Dia i que tinguen com a objectiu la conciliació de la vida familiar i laboral. Aquests projectes i despeses hauran de tenir com a finalitat adaptar-se a la normativa i als requisits previstos en el Reial Decret 1.004/1991, de 14 de juny, d'adequació a la Llei Orgànica General del Sistema Educatiu.
  
Article 2. Sol·licitants
  
Podran sol·licitar ajudes les entitats locals o mancomunitats titulars dels centres esmentats en l'article primer d'aquesta ordre.
  
Article 3. Requisits
  
Els centres per als quals se sol·licita l'ajuda han de complir els requisits següents:
  
Els centres han de disposar de la corresponent resolució d'autorització de funcionament o haver-la sol·licitada, sense que es trobe paralitzat l'expedient per causa imputable a l'interessat. En cas de centres que encara no s'hagen obert valdrà el que disposa el punt 3 d'aquest article.
  
En cas que aquesta autorització estiguera sol·licitada i encara no s'haguera resolt, excepcionalment, mitjançant resolució motivada es podran atorgar subvencions a aquells que, estan en funcionament i en vies d'obtenir l'autorització definitiva, se'n crega convenient la concessió per raons de necessitat o d'interés públic o social, sempre que els centres no tinguen deficiències que afecten la seguretat i el benestar de les persones usuàries o vulneren els seus drets, ni incidisquen directament en els aspectes sanitaris.
  
Per a la concessió de les ajudes destinades a reforma i construcció es requerirà l'informe previ favorable de la direcció territorial de Benestar Social corresponent.
  
Article 4. Documentació
  
A la sol·licitud, signada com cal per l'alcalde o pel representant de l'entitat local, s'hi adjuntarà:
  
En les sol·licituds d'equipament:
  
1.a) Pressupost detallat realitzat per dos empreses subministradores, de l'equipament que es pretén adquirir.
  
1.b) En el cas d'equipaments per a centres en construcció, l'acabament d'obres dels quals estiga prevista abans del 30 de novembre de 1998, s'adjuntarà certificat de final d'obres o document en què s'especifique el termini previst d'acabament d'aquestes.
  
En les sol·licituds de reforma i de construcció:
  
2.a) En el cas que l'obra no s'haja iniciat en el moment de la sol·licitud:
  
2.a.1. Pressupost de l'obra que s'ha de realitzar.
  
2.a.2. Projecte de l'obra que s'ha de realitzar.
  
2.a.3. Ajudes sol·licitades a uns altres organismes amb la mateixa finalitat , i l'especificació d'aquests i la quantia atorgada en cas de concessió.
  
2.a.4. Programa d'actuació en el desenvolupament de les obres, la durada prevista, amb descripció de terminis i el desglossament pressupostari d'acord amb aquests.
  
2.b) En el cas que les obres ja estiguen iniciades:
  
2.b.1. Projecte de les obres en realització.
  
2.b.2 Pressupost de l'obra en realització.
  
2.b.3. Contracte d'adjudicació d'obres.
  
2.b.4. Ajudes sol·licitades a uns altres organismes, i l'especificació d'aquests i la quantia atorgada en cas de concessió.
  
2.b.5. Programa d'actuació, conseqüència de l'adjudicació d'obres, amb una descripció detallada dels aspectes derivats del mateix contracte d'adjudicació, a més de la indicació de data de començament d'obres, l'estat d'aquestes i la data prevista per a l'acabament.
  
3. En ambdues modalitats de sol·licitud:
  
Dades bancàries on realitzar el pagament de les subvencions concedides.
  
Article 5. Obligacions del sol·licitant
  
Tots els sol·licitants d'ajudes per a despeses d'equipament, de reforma i de construcció d'aquests centres adquireixen, per la concessió d'aquestes, a més de les obligacions inherents a l'autorització, les següents:
  
1. Assumir les actuacions de control financer que corresponguen a la Intervenció General amb relació a la subvenció.
  
2. No alterar la finalitat de les subvencions i complir les obligacions que estableix la legislació vigent per als perceptors de fons públics.
  
3. Comunicar de manera fefaent a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'uns altres organismes públics. L'obtenció concurrent de subvencions o d'ajudes atorgades per unes altres administracions o ens públics o privats podrà donar lloc a la modificació de la resolució de concessió
  
4. No minorar, ni anul·lar, la consignació que l'entitat sol·licitant haguera establit inicialment en el seu pressupost per a aquesta finalitat.
  
5. Facilitar la inspecció, el control i el seguiment de la Conselleria de Benestar Social i en particular de la Direcció General de la Família i Adopcions, o de les seues unitats administratives dependents, a fi de conéixer qualsevol aspecte de l'activitat objecte de la subvenció. L'incompliment d'aquesta obligació podrà donar lloc a la deixada sense efecte o a la minoració de la resolució de concessió de l'ajuda.
  
6. Atendre els requeriments de la Direcció General de la Família i Adopcions i de la direcció territorial de Benestar Social, per delegació de la primera, pel que fa a cobrir vacants que es van produir al centre, amb el respecte del caràcter propi de l'entitat i l'adequada qualitat del servei prestat. També hauran de comunicar les baixes d'atesos en un termini màxim de 3 dies hàbils.
  
7. Facilitar als òrgans competents de la Direcció General de la Família i Adopcions, a requeriment d'aquests, tota la informació econòmica, fiscal, laboral, tècnica i de qualsevol classe que els sol·liciten les unitats administratives dependents de la primera, a fi de justificar el compliment dels requisits i de les condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta o la correcta aplicació de la suma lliurada a la finalitat prevista, sense perjudici de la confidencialitat exigible.
  
8. Col·laborar amb la Generalitat Valenciana, en l'àmbit de la seua competència, en polítiques integrals a fi d'afavorir la coordinació i integració dels centres, del serveis, dels programes i de les activitats en el camp de la família o l'adopció.
  
9. Atendre els pagaments de les obligacions que es contrauen.
  
10. Justificar les ajudes concedides en el termini màxim establit en aquesta ordre.
  
11. Presentar abans del 31 de gener de l'exercici següent memòria respecte a les actuacions subvencionades.
  
12. No modificar la finalitat de l'ajuda en un període mínim de 5 anys en cas de concessió de subvenció per a equipament.
  
13. En el cas de concessió d'ajudes per a reforma i construcció:
  
13.a) No modificar la seua finalitat en un període mínim de 10 anys des de l'acabament de les obres.
  
13.b) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de la obra i les variacions pressupostàries, si s'originen, en l'execució d'aquesta.
  
Aquesta aportació s'haurà d'acreditar en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat local confinançadora, en què es comprometa per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.
  
13.c) Començar les obres en el termini màxim de dos mesos comptadors a partir de la notificació de la concessió de l'ajuda i, dins d'aquest termini, s'haurà de presentar el contracte d'adjudicació d'obres, i també el programa d'actuació conseqüència del contracte d'adjudicació, que garantisca l'execució de les obres en l'exercici per al qual es concedisca la subvenció. La falta de compliment d'aquest requisit podrà donar lloc a la resolució de revocació de l'ajuda concedida.
  
14. Podrà ser motiu de denegació de la sol·licitud, haver incorregut en els incompliments assenyalats en l'article 47.9 de la Llei d'Hisenda Pública respecte a les ajudes concedides en exercicis anteriors.
  
Article 6. Prioritats
  
En la concessió d'aquestes ajudes s'estableixen per ordre les següents prioritats:
  
1. Tindran prioritat absoluta en la concessió de les ajudes aquells centres, dels previstos en l'article primer d'aquesta ordre, que estiguen funcionant i siguen o hagen sigut subvencionats per la Conselleria de Benestar Social, mitjançant la Direcció General de la Família i Adopcions.
  
2. Equipaments i reformes considerats necessaris perquè els centres complisquen l'adequació a la LOGSE i a la resta de normativa vigent.
  
3. Reformes, o construcció d'edificis que substituïsquen centres, entre els previstos en aquesta ordre, que no reunisquen les condicions per a ser autoritzats, i que la seua estructura i la seua situació no aconsellen dur a terme reformes en aquests.
  
Article 7. Exclusions i motius de denegació
  
Queden expressament exclosos d'aquestes ajudes els conceptes següents:
  
1. Equipaments i obres de centres ja subvencionats en exercicis anteriors.
  
2. Equipaments per a obres en curs d'execució, llevat d'aquelles que estiga previst que finalitzen abans del 30 de novembre de 1998.
  
3. Equipaments adquirits i obres acabades abans de l'1 de gener de 1998.
  
4. Conceptes subvencionats per altres entitats en més del 80%.
  
5. Sol·licituds que per la seua naturalesa puguen ser objecte d'atenció d'altres organismes públics, o no queden previstos en aquesta ordre.
  
Títol II
  
Procediment
  
Capítol I
  
Iniciació al procediment
  
Article 8. Lloc de presentació
  
Les sol·licituds d'ajuda es presentaran, juntament amb la documentació requerida, en la direcció territorial de Benestar Social de la província on es trobe el centre per al qual se sol·licita la subvenció, sense perjudici que es puga presentar en la resta de llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Termini de presentació
  
El termini de presentació de les sol·licituds serà de dos mesos comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 10. Instrucció
  
El procediment s'iniciarà per l'entitat o per la persona interessada i valdrà el que estableix aquesta ordre i, amb caràcter general, la Llei de Règim Jurídic de les Administracions Públiques i del Procediment Administratiu Comú.
  
1. En rebre les sol·licituds, les direccions territorials de Benestar Social les verificaran i podran realitzar d'ofici actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
2. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es notificarà i requerirà l'entitat interessada, amb indicació de la causa que impedeix la continuació del procediment, perquè en el termini de 10 dies repare la falta o adjunte els documents precepetius, amb indicació que, si així no ho fa, se li declararà decaiguda en el seu dret al tràmit corresponent i es procedirà a l'arxivament de l'expedient, d'acord amb el que preveu l'article 71.1 de l'esmentada llei.
  
Sense perjudici del que s'ha dit anteriorment, en qualsevol moment al llarg del procediment es podrà instar a l'entitat sol·licitant que acomplisca qualsevol altre requisit o tràmit omés d'acord amb el que preveu l'article 76 de la Llei de Règim Jurídic de les Administracions Públiques i del Procediment Administratiu Comú, i se li concedirà, amb aquesta finalitat, un termini de 10 dies hàbils a partir de la notificació, amb l'exprés advertiment que, si no ho fa així, se li podrà declarar decaigut en el seu dret a la tramitació de la sol·licitud. Tanmateix, s'admetrà l'actuació de la part interessada i produirà els efectes legals, si es produeix abans o dins del dia que es notifique la resolució en què es considere transcorregut el termini.
  
3. Per a l'elaboració de les propostes de resolució es crearan comissions de valoració que es constituiran d'acord amb la disposició addicional primera d'aquesta ordre.
  
4. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran obtenir informes dels organismes i de les entitats que es crega convenient i realitzar les comprovacions necessàries sobre l'exactitud de tot això.
  
Article 11. Resolució
  
1. La resolució de les sol·licituds de les ajudes que es presenten a l'empara del que preveu aquesta ordre correspon a la consellera de Benestar Social, a proposta de la Direcció General de la Família i Adopcions.
  
2. El termini màxim per a tramitar i resoldre les sol·licituds sobre les ajudes recollides en aquesta ordre serà de tres mesos comptadors des de la data en què es va presentar la sol·licitud.
  
3. En els casos en què no hi haja resolució expressa en el termini indicat, s'hi entendrà que les sol·licituds han sigut desestimades, a l'efecte previst en l'article 43 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú. Per tal de donar eficàcia a l'acte presumpte, caldrà procedir d'acord amb allò indicat en l'article 44 de la citada llei.
  
4. L'import de les subvencions concedides no podrà, aïlladament o en concurrència amb subvencions o ajudes d'unes altres administracions públiques o ens públics o privats, nacionals o internacionals, superar el cost de l'actuació que han de realitzar les persones o les entitats beneficiàries.
  
5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o d'ajudes atorgades per unes altres administracions o ens públics o privats, podrà originar la modificació de la resolució de concessió.
  
6. Podrà ser motiu de denegació la incorrecta o la nul·la justificació d'ajudes amb la mateixa finalitat d'exercicis anteriors, sempre que haja sigut declarada mitjançant resolució expressa motivada, recaiguda en expedient previ en què s'haja donat audiència a la persona afectada i que se li haja notificat.
  
Article 12. Recursos
  
1. Contra les resolucions expresses o presumptes dictades per la consellera de Benestar Social, s'hi podrà interposar recurs contenciós administratiu en la forma, el termini i les condicions que determina la llei que regula la citada administració, després de la comunicació a la Direcció General de la Família i Adopcions de la intenció d'interposar el citat recurs.
  
2. En tot cas, per a la interposició del recurs contenciós administratiu contra les resolucions presumptes, serà necessari que, amb caràcter previ, la persona interessada acredite l'eficàcia de l'acte presumpte d'acord amb el que disposa l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Títol III
  
Del pagament i de la justificació de les subvencions
  
Article 13. Avançament de pagament
  
El pagament i la justificació d'aquestes ajudes es realitzaran d'acord amb allò estipulat en l'article 47 bis del decret legislatiu pel qual s'aprova el text refós de la Llei d'Hisenda Pública de la Generalitat Valenciana, i la Llei de Pressupostos de la Generalitat Valenciana per a aquest exercici.
  
En la resolució de concessió de l'ajuda per a reforma o construcció es podrà incloure la possibilitat d'avançar un 15% de l'import total anual de la subvenció, el qual es farà efectiu una vegada presentat per l'entitat beneficiària un certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda, i també el contracte d'adjudicació d'obres i el programa d'actuació previstos en l'article 5.13.b) i 5.13.c) d'aquesta ordre.
  
L'import avançat es descomptarà, proporcionalment i en la forma que determine la resolució de concessió, dels successius pagaments que es realitzen després de presentar la justificació corresponent.
  
Article 14. Del pagament de les ajudes per a equipament
  
1. Els successius pagaments es realitzaran després que l'entitat presente un certificat d'obligació contreta, expedit per l'interventor local, en què consten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials.
  
2. En el cas d'equipaments per a centres en construcció amb una previsió de l'acabament de les obres abans del 30 de novembre de 1998, s'hi presentarà un certificat que acredite l'acabament de les obres en aquesta data. La falta de presentació del citat document podrà ser motiu de revocació de l'ajuda concedida.
  
3. S'estableix com a termini màxim de justificació d'aquestes ajudes el 31 de gener de 1999.
  
Article 15. Del pagament per a les ajudes d'obres de reforma i de construcció
  
1. Els pagaments es realitzaran contra certificació d'obra terminada expedit per un tècnic competent, d'acord amb les condicions de finançament establides i amb el projecte presentat. Aquests certificats seran aprovats per l'òrgan competent per a la contractació de les obres subvencionades. Es presentaran per triplicat.
  
2. El pagament d'aquestes ajudes exigeix el compliment, en general, de les obligacions indicades en l'article 5 i, específicament, les contingudes en els punts 13.b) i 13 c).
  
No es procedirà al pagament de l'ajuda si la documentació indicada no es presenta en temps i forma, i podrà ser causa de revocació de la resolució de concessió de l'ajuda.
  
3. Les ajudes es justificaran d'acord amb els terminis assenyalats en el programa d'actuació a què fa referència l'article 4.2.a).4. o 4.2.b).5. L'incompliment d'aquest requisit podrà provocar la revocació de l'ajuda concedida.
  
4. El dia 30 de novembre s'haurà d'haver justificat, com a mínim, el 75% de la quantitat concedida per a l'exercici en curs. L'incompliment d'aquest requisit podrà provocar la revocació de l'ajuda concedida.
  
5. La data màxima per a justificar la totalitat de l'ajuda concedida serà el 28 de febrer de 1999.
  
Article 16. Comunicació del cobrament de la subvenció
  
Després del cobrament de la totalitat de la subvenció, les entitats hauran de remetre a l'òrgan competent en família i adopció, i en el termini d'un mes comptador des de la citada percepció, la comunicació escrita d'haver-la rebuda, mitjançant carta de pagament amb expressió de la data, de la quantitat i del concepte, expedida pel dipositari i intervinguda per l'interventor de fons, acreditativa de l'ingrés de la subvenció en les arques de la corporació.
  
Article 17. Revisió, deixada sense efecte o minoració
  
Es podrà dictar una resolució de deixada sense efecte o de minoració i, en tot cas, de reintegrament de les quantitats rebudes, en els casos de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
1.a). El procediment s'iniciarà d'ofici com a conseqüència de la iniciativa mateix de l'òrgan competent, d'una ordre superior, de la petició raonada d'uns altres òrgans o de la formulació d'una denúncia.
  
1.b). El termini màxim per a resoldre serà de sis mesos des del moment en què va ser incoat l'expedient de revocació o de minoració.
  
2. Les quantitats que s'hagen de reintegrar tindran la consideració d'ingrés de dret públic a l'efecte del procediment aplicable a la cobrança.
  
3. La resolució, d'acord amb el procediment establit en aquest article, correspon a la consellera de Benestar Social, a proposta de la direcció General de Família i Adopcions.
  
4. En els casos de nul·litat, d'anul·labilitat i de rectificació d'errors dels actes administratius que van servir de base a la concessió d'aquestes ajudes, hi valdrà el que disposa el capítol I del títol VII de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5. La quantitat concedida en concepte de reforma i de construcció serà reduïda proporcionalment si es produeix, en adjudicar-se l'obra, una disminució en la quantitat prevista en la sol·licitud.
  
Article 18. Obligacions de la Conselleria de Benestar Social
  
La Conselleria de Benestar Social no assumirà obligacions que es deriven de la relació laboral dels centres o dels serveis subvencionats, sinó que seran els titulars d'aquests els qui en respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria d'adjudicar subvencions en exercicis posteriors.
  
Article 19. Valoració
  
En les subvencions recollides en aquesta ordre, l'òrgan competent en matèria de família i adopcions fixarà els límits màxims, d'acord amb les disponibilitats pressupostàries, per a la valoració i la concessió de les subvencions, tot tenint en compte la planificació, la racionalització i les limitacions pressupostàries.
  
Dins de l'import global màxim de les ajudes, l'específica quantificació es determinarà tenint en compte:
  
1. Les prioritats indicades en aquesta ordre.
  
2. L'adequació del projecte a les necessitats que hi haja d'acord amb la demanda i amb altres recursos a la zona, i també amb el programa d'activitats previst.
  
3. Que els projectes presentats s'ajusten als principis bàsics en matèria de conciliació de la vida familiar i laboral, sense perjudici de la necessària col·laboració amb unes altres entitats.
  
Article 20. Dotació pressupostària
  
La línia de subvenció, a càrrec del programa pressupostari 313.30 Família i Adopcions, mitjançant la qual es concediran les diferents ajudes i subvencions convocades en aquesta ordre, és la següent:
  
Denominació: reforma i equipament de centres
  
- Projecte: 2.510
  
- Línia de subvenció: 701/98
  
- Consignació pressupostària: 98.506.483 de PTA.
  
Els crèdits consignats tenen caràcter màxim, i no podran concedir-se subvencions una vegada exhaurits aquests.
  
La Conselleria de Benestar Social, una vegada exhaurits els fons, haurà de fer pública aquesta circumstància a l'efecte de la desconvocatòria.
  
Si a conseqüència de transferències de fons s'incrementen els citats crèdits, es farà constar aquest increment en la corresponent publicació del Diari Oficial de la Generalitat Valenciana.
  
No obstant això, sense perjudici d'allò dit, l'òrgan competent per a resoldre, podrà procedir al prorrateig de la subvenció, entre les persones beneficiàries d'aquesta, de l'import global màxim fixat.
  
DISPOSICIONS ADDICIONALS
  
Primera
  
1. Per a la valoració dels expedients de sol·licitud es constituirà una comissió de valoració per cada direcció territorial de Benestar Social, composta pels membres següents:
  
1.a). Per la Direcció General de Família i Adopcions:
  
- el director general, qui exercirà com a president,
  
- el cap del Servei de Família, i
  
- el cap de Secció de Participació Familiar i Seguiment del Pla Integral.
  
1.b). Per la direcció territorial de Benestar Social corresponent:
  
- el director o la directora territorial de Benestar Social, i
  
- dos representants de la citada direcció territorial de Benestar Social, responsables de la tramitació dels expedients, nomenats pel director general de Família i Adopcions.
  
2. A més d'aquests membres, podrà ser convocat qualsevol tècnic de la direcció territorial que es considere necessari per a efectuar adequadament la valoració de l'expedient, amb veu però sense vot.
  
3. La Direcció General o la direcció territorial podrà convocar a aquestes comissions els representants dels col·lectius sectorials, els quals podran ser sentits però no tindran dret a vot.
  
4. No estarà formalment constituïda la comissió sense la participació, si més no, de tres membres.
  
5. El cap del Servei de la Família, o la persona en qui delegue, actuarà com a secretari de la comissió.
  
6. Aquesta comissió emplenarà les plantilles de valoració, les quals seran signades pel secretari i pels participants d'aquesta, d'acord amb el model elaborat mitjançant instrucció interna de la Direcció General de la Família i Adopcions.
  
7. El funcionament intern es regularà mitjançant instrucció de la Direcció General de la Família i Adopcions.
  
Segona
  
En l'àmbit d'aquesta ordre podran subvencionar-se les despeses corresponents a l'elaboració dels projectes necessaris per a realitzar les obres de reforma i de construcció.
  
DISPOSICIONS FINALS
  
Primera
  
Quan per part de les entitats sol·licitants es faça publicitat, mitjançant qualsevol mitjà de comunicació, dels centres subvencionats totalment o parcial per les ajudes a què fa referència aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.
  
Als locals dels centres subvencionats caldrà exposar en lloc visible la placa d'identificació en què s'indique la condició de subvencionats per la Generalitat Valenciana, quan l'ajuda siga superior al 50% del cost.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, s'hi podrà interposar recurs contenciós administratiu en el termini de dos mesos comptadors des de la publicació, davant de la sala corresponent del Tribunal Superior de Justícia de la Comunitat Valenciana, i amb les condicions establides en la llei que regula aquesta jurisdicció, després de la comunicació a la Direcció General de Família i Adopcions de la intenció d'interposar el citat recurs.
  
València, 31 de juliol 1998
  
La consellera de Benestar Social,
  
MARCELA MIRÓ PÉREZ
  
Sol·licitud d'ajudes d'equipament, reforma i construcció per a l'adequació als requisits de la LOGSE i al RD 1.004/1991, de centres l'objectiu dels quals siga la conciliació entre la vida laboral i la vida familiar.
  
El/la Sr./Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb DNI \_\_\_\_\_\_\_\_\_\_\_\_\_, i com a alcalde/alcaldessa de l'entitat local \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb domicili en la pl./av./c/ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, núm. \_\_\_\_\_\_\_, CP \_\_\_\_\_\_\_\_\_\_\_ i telèfon \_\_\_\_\_\_\_\_\_\_\_\_\_\_\_\_\_\_\_\_\_
  
Exposa:
  
Que l'entitat local que represente és titular del centre de dia anomenat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, situat en la pl./av./c/ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, núm. \_\_\_\_\_\_\_\_, CP \_\_\_\_\_\_\_\_\_\_\_\_\_\_, l'objectiu de la qual és la conciliació de la vida familiar i laboral.
  
Que desitge acollir-me al que disposa l'Ordre de la Conselleria de Benestar Social per la qual es convoquen ajudes d'equipament, reforma i construcció per a l'adequació als requisits de la LOGSE i del Reial Decret 1.004/1991, de centres l'objectiu dels quals siga la conciliació entre la vida laboral i la vida familiar.
  
Que d'acord amb el que estableix l'Ordre esmentada, l'entitat local que respresente reuneix els requisits que s'hi sol·liciten, i, per tant, em compromet al compliment de les obligacions que s'estableixen en ella , per a la qual cosa s'adjunta la documentació requerida en aquesta ordre i de la qual certifique la seua veracitat.
  
Per això us sol·licite:
  
Que havent presentat la sol·licitud, s'hi admeta la documentació adjunta, i, després del compliment dels tràmits necessaris, es dicte resolució per la qual em siga concedida una subvenció per import d \_\_\_\_\_\_\_\_\_\_\_ PTA, per a les finalitats previstes en l'ordre i les quals s'indiquen en la sol·licitud adjunta.
  
\_\_\_\_\_\_\_\_\_\_\_\_\_\_\_, \_\_\_\_ d \_\_\_\_\_\_\_\_\_\_\_\_\_\_\_\_\_ de 1998
  
( Firma del/de la representant i segell de l'entitat)
  
Conselleria de Benestar Social
  
Direcció General de la Família i Adopcions